тѣ́мже хрс̑толюби̂вымъ князє́мъ учи́тель пра́выя вѣ́ры, вельмо́жамъ тве́рдое защище́ніе, си̂рымъ ѻте́цъ милосе́рдъ, вдови́цамъ те́плое заступле́ніе, скорбя́щымъ утѣше́ніе, ни́щымъ сокро́вище, мона́шескому ли́ку лѣ́ствица, возводя́щая на высоту̀ нбс̑ную: и про́стѡ къ нему̀ притека́ющымъ исто́чникъ приснотеку́щія воды̀ бы́въ, мо́литъ непреста́ннѡ, спасти́ся душа́мъ на́шымъ